I n f o r m á c i a
z kontroly zameranej na úroveň  efektívnosti  plnenia úloh štátnej správy a spôsob
riadenia štátnej správy pri  plnení  úlohy   B.1.  uznesenia   vlády   Slovenskej
republiky  č. 84 zo 6. februára 2008

Kontrolu vykonali zamestnanci Úradu vlády Slovenskej republiky, sekcie kontroly a boja proti korupcii, odboru kontroly výkonu štátnej správy v Úrade pre normalizáciu, metrológiu a skúšobníctvo Slovenskej republiky (ďalej len „ÚNMS SR“) v  období  od  20. septembra 2010 do 8. októbra 2010.
Kontrola bola vykonaná ako operatívna kontrola v súlade s ustanovením  § 9 ods. 3 zákona NR SR č. 10/1996  Z. z. o kontrole v štátnej správe v znení neskorších predpisov a v zmysle bodu 9 časti A. Zamerania kontrolnej činnosti Úradu vlády Slovenskej republiky na rok 2010, schváleného uznesením vlády SR č. 23 z 13. januára 2010 a poverenia vedúceho Úradu vlády Slovenskej republiky č. 17/2010 zo dňa 10. septembra 2010 na základe prijatého podnetu pracovníkov Slovenského metrologického ústavu, ktorí poukazovali na situáciu v legálnej metrológii na Slovensku. 
Predmetom kontroly bolo zistiť úroveň  efektívnosti  plnenia úloh  štátnej  správy a spôsob riadenia štátnej správy pri plnení úlohy B.1. uznesenia vlády Slovenskej republiky č. 84 zo 6. februára 2008 – predložiť na rokovanie vlády správu o plnení kľúčových úloh pre oblasť metrológie v Slovenskej republike na rok 2008, v termíne do 31. januára 2009.
Kontrolná skupina pri realizácii kontroly použila porovnávaciu metódu kontrolnej práce (porovnanie stavu skutočného so žiaducim, vyhodnotenie odchýlky, nesúladu) a metódu hlavného článku (zameranie na podstatné). 
1. Plnenie úlohy B.1. uznesenia   vlády   Slovenskej   republiky  č. 84 zo 6. februára 2008

Podkladom ku kontrole boli doklady a materiály predložené kontrolnej skupine na základe Vyžiadania prvopisov dokladov č. 10913-1/2010/OKŠS, ktorými ÚNMS SR preukazuje plnenie úlohy B.1. uznesenia   vlády   Slovenskej   republiky  č. 84 zo 6. februára 2008, t. j. preukazuje splnenie šiestich kľúčových úloh uvedených v  Správe o plnení kľúčových úloh pre oblasť metrológie v Slovenskej republike na rok 2008 (ďalej len „správa“), ktorú vláda Slovenskej republiky vzala na vedomie na svojom zasadaní 4. februára 2009.
Úloha 1: Zabezpečiť účasť v zjednotenom európskom metrologickom výskume
Znenie úlohy: Zapojiť slovenskú metrológiu minimálne do dvoch projektov s finančnou podporou Európskej únie a minimálne do dvoch ďalších projektov v réžii slovenskej metrológie. Neustále sledovať nové výzvy na zapojenie sa do projektov. Vytvárať podmienky na účasť v nových projektoch.
Úloha 2: Zabezpečiť prehĺbenie spolupráce so slovenským priemyslom
Znenie úlohy: Aktualizovať informácie o potrebách a požiadavkách jednotlivých sektorov hospodárstva SR na metrologický výskum a metrologické služby, najmä z hľadiska podpory nových výrob a technológií zavádzaných v Slovenskej republike (napríklad automobilový a elektrotechnický priemysel, jadrová energetika). S rastom národného hospodárstva je spojené zabezpečenie zodpovedajúceho rozvoja a uchovávania sústavy národných etalónov a prenos realizovaných jednotiek a stupníc fyzikálnych a technických veličín.
Úloha 3: Zabezpečiť výchovu pracovníkov v oblasti metrológie
Znenie úlohy: SMÚ zabezpečí v spolupráci so Slovenskou technickou univerzitou a s podporou ÚNMS SR vyššiu podporu systému výchovy vedeckých pracovníkov a pracovníkov z praxe v oblasti metrológie vo Vzdelávacom stredisku SMÚ.
Úloha 4: Zabezpečiť prehĺbenie spolupráce s orgánmi štátnej správy
Znenie úlohy: ÚNMS SR sa bude s odbornou podporou SMÚ a určenou organizáciou venovať užšej koordinácii s orgánmi štátnej správy – ministerstvami a úradmi s cieľom podporovať aplikáciu smerníc EÚ a zavádzanie nových trendov pri metrologickom zabezpečovaní prístrojov a zariadení. Bude nevyhnutné zabezpečiť jednotnú stratégiu rezortov.

Osobitnú pozornosť bude treba venovať užšej koordinácii s orgánmi štátnej správy pri metrologickom zabezpečení meraní vyplývajúcich zo všeobecne záväzných právnych predpisov vydaných týmito orgánmi, napr. na účely vyrubenia spotrebných daní (z liehu a liehových nápojov, minerálnych olejov atď.).
Úloha 5: Zabezpečiť transparentný systém overovania určených meradiel
Znenie úlohy: Dôsledne uplatňovať požiadavku nestrannosti a odbornej spôsobilosti podnikateľa pri posudzovaní žiadostí o autorizáciu na výkon overovania určených meradiel. Pokračovať v dôsledných kontrolách autorizovaných osôb z pohľadu plnenia požiadaviek určených v rozhodnutiach o autorizácii.
Úloha 6: Zabezpečiť relevantný vplyv štátu v určenej organizácii
Znenie úlohy: Keďže súčasná právna forma určenej organizácie (nezisková organizácia), ktorá má poskytovať služby legálnej metrológie, nie je bezpečným riešením (vzhľadom na skutočnosti uvedené v texte), bude potrebné podniknúť všetky kroky na získanie opätovného relevantného vplyvu štátu v oblasti zabezpečenia služieb legálnej metrológie.
Pri všetkých šiestich v správe uvedených úlohách ÚNMS SR predložil relevantné doklady a materiály, a taktiež vysvetlenie vedúceho kontrolovaného subjektu – Ing. Laury Nagyovej, vedúcej služobného úradu ÚNMS SR, ktorá na základe udeleného plnomocenstva na zastupovanie č. 2010/100/002386/00222 z 13. apríla 2010 zastupuje predsedu ÚNMS SR, ktorými preukázal splnenie úlohy B.1. uznesenia vlády Slovenskej republiky č. 84 zo 6. februára 2008.
2. Záver
Vzhľadom na to, že vykonanou kontrolou úrovne  efektívnosti  plnenia úloh  štátnej  správy a spôsobu riadenia štátnej správy  pri plnení úlohy B.1. uznesenia vlády Slovenskej republiky č. 84 zo 6. februára 2008 – predložiť na rokovanie vlády správu o plnení kľúčových úloh pre oblasť metrológie v Slovenskej republike na rok 2008, v termíne do 31. januára 2009, neboli zistené nedostatky ani porušenie všeobecne záväzných právnych predpisov a interných predpisov, bol vypracovaný záznam o kontrole.                                
V Bratislave 20. októbra 2010

